La Gruyère | Balè fithè
Balè fithè
sam, 23. déc. 2017
No j’arouvin a Tsalandè. Pu vindrè le Boun’An. Ouna gredalâye dè bounè tsoujè. Di bon goutâ, di grôchè marindè, di veu chinchéro, di bounè rèjoluchyon, di promèchè, di chèrèmin d’amihyâ, è choche è chin .
Le patê l’a pâ invintâ tan dè mo a dre a l’okajyon di fithè. L’anivèrchéro l’è on novi mo; din le tin chè fithâvè min tyè la fitha. I dejan pye chyâ: «Tè fèlichito po tè j’an» oubin ôtyè dinche. Dzoyà, Bon Tsalandè ch’è deji pâ tan. Chobrâvè le «Bon dzoua-dè boun’An», ou Premi dè l’an. Lè dzin iran pye dichkrè, ch’inbranchivan pâ po rin. Chuto pâ lè j’omo.
Po chi van-dêri Deché Delé dè l’an, i vu toparê vo kouâdre ouna bala fitha dè Tsalandè, in famiye, intrè j’ami, tot’in amihyâ è in pé. La Pé djuchtamin, ke l’è menachya parto pê le mondo. Li a tan dè Krètyin ke l’an pouêre dè fithâ…